Közép-kelet-európai bankpiaci akvizíciós tanulmány 2023

Rekordszintű nyereség a közép-kelet-európai bankoknál – A magas kamatkörnyezet növeli a tőkebázist potenciális akvizíciókhoz

A Deloitte immár hatodik éve tette közzé a közép-kelet-európai (KKE) banki fúziókról és felvásárlásokról szóló tanulmányát. A kelet-közép-európai bankszektor számos nehézséggel szembesült az elmúlt években, úgymint COVID-járvány utóhatások, geopolitikai feszültségek, magas infláció. A kihívások ellenére a szektor továbbra is erős rugalmasságot mutat, és 2023-ban rekordmagas jövedelmezőséget ért el.

A tanulmányról

2023-ban a közép-kelet-európai bankszektorban csökkent a tranzakciós aktivitás. A magas kamatkörnyezet következtében az árazásban mutatkozó különbség továbbra is visszafogja az eladói motivációkat. Továbbá a magas kamatkörnyezet megnövekedett kamatmarzson keresztüli pozitív jövedelmezőségi hatása kevesebb eladót hoz eladási kényszerbe. Ezzel együtt további konszolidáció várható azokon a piacokon, ahol a vezető nemzetközi bankcsoportok nem rendelkeznek stratégiai piaci részesedéssel.

A Deloitte KKE bankpiaci akvizíciós tanulmányának 6. kiadása átfogó elemzést kínál a régió bankszektorának jelenlegi helyzetéről. Rávilágít az ágazat előtt álló és a tranzakciós kedvet befolyásoló legfontosabb kihívásokra és lehetőségekre. A tanulmány kitér a makrogazdasági tényezőkre, a bankpiaci dinamikára, a tranzakciós trendekre, és áttekintést kínál a fintech szektoron belüli fejleményekről. Reméljük, kiadványunk értékes olvasmány lesz a bankok, pénzintézetek, befektetők és minden egyéb, a közép-kelet-európai bankszektor iránt érdeklődő fél számára.

A tanulmány főbb megállapításai:

Az elmúlt években a kelet-közép-európai bankpiac számos nehézséggel nézett szembe, úgymint COVID-járvány utóhatások, geopolitikai feszültségek, magas infláció. A kihívások ellenére a szektor továbbra is erős rugalmasságot mutat, és 2023-ban rekordmagas jövedelmezőséget ért el.

A hitelkereslet és ezáltal az eszközállomány növekedésére kihívást jelentő gazdasági feltételek mellett a tőkemegfelelés továbbra is erős maradt, a nemteljesítő hitelek aránya pedig csökkent a régióban.

2023-ban a bankszektor jövedelmezősége rekordszintet ért el Közép-Kelet-Európában a megemelkedett kamatkörnyezet és a relatíve alacsony kockázati költségek következtében. A kimagasló profitráta normalizálódása várható 2024-ben az olyan tényezőknek köszönhetően, mint a lassuló infláció, így az irányadó kamatlábak várakozásoknak megfelelő csökkentése, valamint a magasabb kamatkörnyezet miatt potenciálisan megemelkedő kockázati költségek.

A bankpiaci tranzakciós aktivitás 2023-ban lassult a KKE régióban. A hozamkörnyezetből adódóan az árazásban mutatkozó különbség és a kiemelkedő jövedelmezőség együttesen csökkenthetik az eladók motivációját. A kelet-közép-európai bankpiacokon azonban továbbra is folytatódhat a konszolidációs trend, különösen a gyengébb tőkepozícióval rendelkező kisebb bankoknál léphet fel eladási kényszer, amennyiben az eszközminőség romlik a megemelkedett kamatlábak miatt. A kiemelkedő nyereségrátáknak köszönhetően pedig a potenciális felvásárók erős tőkebázissal fognak rendelkezni a tranzakciók végrehajtásához.

A kelet-közép-európai régió legaktívabb piacai a tranzakciók számát tekintve Magyarország (7 tranzakció), Szerbia (4 tranzakció), a balti országok (3 tranzakció), Csehország (3 tranzakció), és Románia voltak (3 tranzakció) 2022 januárja és 2023 decembere között.

Az elmúlt évek konszolidációs hulláma során a Deloitte Pénzügyi Tanácsadási csapata számos tranzakcióban vett részt, a 2023-ban megkötött ügyletek többségében az eladói vagy a vevői oldalt közvetlenül támogattuk. A bankpiacok jelenlegi dinamikája alapján és a fokozatosan csökkenő kamatkörnyezet következményeként a következő években a konszolidáció további folytatódására számítunk. - foglalta össze Márton Albert, a Deloitte Pénzügyi Tanácsadás partnere.

Historikusan a banki M&A tranzakciós aktivitás jövedelmezőségi és így tőkehelyzet turbulenciák esetén emelkedik meg. A magas kamatkörnyezetnek egyelőre a pozitív hatása érződik a megemelkedett kamatmarzson keresztül, megemelkedett kockázati költségek nem látszanak. Amennyiben ez megváltozik, az stimulust adhat a tranzakciós aktivitásnak. - mondta el Csomor Csaba, a Deloitte Pénzügyi Tanácsadás igazgatója.

A tanulmány megtekintése itt.

Sajtókapcsolat:

* Márton Albert, Partner
* Deloitte Magyarország
* +36 1 428 6800
* amarton@deloittece.com

Eredeti tartalom: Deloitte Magyarország

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/11353/kozep-kelet-europai-bankpiaci-akvizicios-tanulmany-2023/